CELEX: 32020R0697
Language: lv
Date: 2020-05-25 00:00:00
Title: Eiropas Parlamenta un Padomes Regula (ES) 2020/697 (2020. gada 25. maijs), ar ko groza Regulu (ES) 2017/352, lai sakarā ar Covid-19 uzliesmojumu ļautu ostas pārvaldes iestādei vai kompetentajai iestādei nodrošināt elastību attiecībā uz ostas infrastruktūras lietošanas maksu iekasēšanu

27.5.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 165/7
               
            
         EIROPAS PARLAMENTA UN PADOMES REGULA (ES) 2020/697
         (2020. gada 25. maijs),
         ar ko groza Regulu (ES) 2017/352, lai sakarā ar Covid-19 uzliesmojumu ļautu ostas pārvaldes iestādei vai kompetentajai iestādei nodrošināt elastību attiecībā uz ostas infrastruktūras lietošanas maksu iekasēšanu
         (Dokuments attiecas uz EEZ)
         EIROPAS PARLAMENTS UN EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 100. panta 2. punktu,
         ņemot vērā Eiropas Komisijas priekšlikumu,
         pēc leģislatīvā akta projekta nosūtīšanas valstu parlamentiem,
         pēc apspriešanās ar Eiropas Ekonomikas un sociālo lietu komiteju,
         pēc apspriešanās ar Reģionu komiteju,
         saskaņā ar parasto likumdošanas procedūru (1),
         tā kā:
         
                     (1)
                  
                  
                     Covid-19 uzliesmojums ļoti nelabvēlīgi ietekmē jūras transporta nozari. Nopietnās sekas jūras transporta pakalpojumiem un ostu infrastruktūras izmantošanai ir vērsušās plašumā kopš 2020. gada marta sākuma, un paredzams, ka tās turpināsies visu 2020. gadu. Ostas infrastruktūras lietošanas maksu atcelšana, apturēšana, samazināšana vai atlikšana varētu veicināt kuģu operatoru finansiālo ilgtspēju šajos ārkārtas apstākļos.
                  
               
                     (2)
                  
                  
                     Eiropas Parlamenta un Padomes Regula (ES) 2017/352 (2) paredz dalībvalstīm nodrošināt, ka tiek iekasētas ostas infrastruktūras lietošanas maksas. Regula (ES) 2017/352 neparedz nekādus izņēmumus no pienākuma iekasēt maksas.
                  
               
                     (3)
                  
                  
                     Ņemot vērā Covid-19 uzliesmojuma seku smagumu, ir lietderīgi ļaut ostas pārvaldes iestādei vai kompetentajai iestādei lemt atcelt, apturēt, samazināt vai atlikt ostas infrastruktūras lietošanas maksu maksājumus par laikposmu no 2020. gada 1. marta līdz 2020. gada 31. oktobrim. Tomēr šai regulai nebūtu jātraucē dalībvalstu ostu organizācija. Tāpēc dalībvalstīm būtu jāspēj saglabāt pilnvaras regulēt šādu lēmumu pieņemšanu ostas pārvaldes iestādē vai kompetentajā iestādē. Šāda ostas infrastruktūras lietošanas maksu maksājumu atcelšana, apturēšana, samazināšana vai atlikšana attiecībā uz visiem ostas lietotājiem, no kuriem iekasējamas ostas infrastruktūras lietošanas maksas, būtu jānosaka pārredzamā, objektīvā un nediskriminējošā veidā.
                  
               
                     (4)
                  
                  
                     Ņemot vērā steidzamību, ir lietderīgi ostas pārvaldes iestādei vai kompetentajai iestādei ļaut arī atkāpties no Regulā (ES) 2017/352 paredzētā pienākuma ostas infrastruktūras lietotājus par visām izmaiņām ostas infrastruktūras lietošanas maksu būtībā vai apmērā informēt vismaz divus mēnešus pirms dienas, kad minētās izmaiņas stājas spēkā.
                  
               
                     (5)
                  
                  
                     Ņemot vērā to, ka šīs regulas mērķi proti, grozīt Regulu (ES) 2017/352, lai reaģētu uz Covid-19 uzliesmojuma radīto ārkārtas situāciju, nevar pietiekami labi sasniegt atsevišķās dalībvalstīs, bet rīcības mēroga vai iedarbības dēļ to var labāk sasniegt Savienības līmenī, Savienība var pieņemt pasākumus saskaņā ar Līguma par Eiropas Savienību (LES) 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi minētā mērķa sasniegšanai.
                  
               
                     (6)
                  
                  
                     Ņemot vērā steidzamību, ko radījuši Covid-19 uzliesmojuma izraisītie ārkārtas apstākļi, kas pamato ierosinātos pasākumus, un, konkrētāk, lai pieņemtu nepieciešamos pasākumus ātri, nolūkā veicināt kuģu operatoru finansiālo ilgtspēju ir lietderīgi paredzēt izņēmumu attiecībā uz astoņu nedēļu laikposmu, kas minēts 4. pantā Protokolā Nr. 1 par valstu parlamentu lomu Eiropas Savienībā, kurš pievienots LES, Līgumam par Eiropas Savienības darbību un Eiropas Atomenerģijas kopienas dibināšanas līgumam.
                  
               
                     (7)
                  
                  
                     Neparedzētais un pēkšņais Covid-19 uzliesmojums un likumdošanas procedūras, kas nepieciešamas attiecīgo pasākumu pieņemšanai, nozīmēja, ka nebija iespējams šādus pasākumus pieņemt laikus. Minētā iemesla dēļ šīs regulas noteikumiem būtu jāattiecas arī uz ostas infrastruktūras lietošanas maksām, kas iekasējamas par laikposmu pirms šīs regulas stāšanās spēkā. Ņemot vērā minēto noteikumu būtību, šādas pieejas rezultātā netiek pārkāpta attiecīgo personu tiesiskā paļāvība.
                  
               
                     (8)
                  
                  
                     Tāpēc būtu attiecīgi jāgroza Regula (ES) 2017/352.
                  
               
                     (9)
                  
                  
                     Steidzamības kārtā šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī,
                  
               IR PIEŅĒMUŠI ŠO REGULU.
         
            1. pants
            Regulas (ES) 2017/352 21. pantam pievieno šādu punktu:
            
               
                  “3.   Neatkarīgi no 13. panta 1., 3. un 4. punkta, ostas pārvaldes iestāde vai kompetentā iestāde var pieņemt lēmumu atcelt, apturēt, samazināt vai atlikt ostas infrastruktūras lietošanas maksu maksājumus par laikposmu no 2020. gada 1. marta līdz 2020. gada 31. oktobrim. Dalībvalstis var lemt, ka šādi lēmumi ievēro prasības, kas minētajam nolūkam noteiktas valsts tiesību aktos. Ostas infrastruktūras lietošanas maksu maksājumu atcelšanu, apturēšanu, samazināšanu vai atlikšanu visiem ostas lietotājiem, no kuriem iekasējamas ostas infrastruktūras lietošanas maksas, nosaka pārredzamā, objektīvā un nediskriminējošā veidā.
                  Ostas pārvaldes iestāde vai kompetentā iestāde nodrošina, lai ostas lietotāji un ostas lietotāju pārstāvji vai apvienības tiktu attiecīgi informēti. Divu mēnešu termiņu, kas minēts 13. panta 5. punktā, nepiemēro.”
               
            
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 25. maijā
            
               
                  Eiropas Parlamenta vārdā –
               
               
                  priekšsēdētājs
               
               D. M. SASSOLI
            
            
               
                  Padomes vārdā –
               
               
                  priekšsēdētāja
               
               A. METELKO-ZGOMBIĆ
            
         
         
            (1)  Eiropas Parlamenta 2020. gada 15. maija nostāja (Oficiālajā Vēstnesī vēl nav publicēta) un Padomes 2020. gada 20. maija lēmums.
         
            (2)  Eiropas Parlamenta un Padomes Regula (ES) 2017/352 (2017. gada 15. februāris), ar ko izveido ostas pakalpojumu sniegšanas sistēmu un kopīgos noteikumus par ostu finanšu pārredzamību (OV L 57, 3.3.2017., 1. lpp.).